Kl. 12.28 torsdag fikk politiet melding om at redningsskøyta Idar Ulstein hadde kjørt på land ved Kvernhusvika på Grytastranda i Haram på Sunnmøre. Alle nødetater rykket ut.

– Båten har gått på grunn i høy hastighet. Årsaken til ulykken er vi ikke sikre på ennå, forteller Lars Kristian Mosby Enger, pressevakt i Redningsselskapet.

Redningsskøyta var på vei tilbake fra et dykkeroppdrag da ulykken skjedde.

Siste registrerte hastighet på båten er 31 knop, ifølge nettstedet Marine Traffic. Foto: Skjermdump

Tre personer om bord

Det var tre personer om bord i båten. Ingen av dem ble alvorlig skadet.

En av dem har fått en skade i en finger og en annen er lettere skadet, meldte politiet på Twitter.

– Vi tenker først og fremst på mannskapet i slik situasjon og skal sørge for at de blir best mulig ivaretatt, sier beredskapssjef i Redningsselskapet Ronny Jåsund-Pedersen.

Han var på vei til Ålesund sammen med HR-sjefen i selskapet torsdag ettermiddag.

– Dette er en alvorlig hendelse og da er det naturlig for oss å ta godt vare på mannskapet. Derfor reiser vi opp til Ålesund for å treffe dem selv, sier Pedersen.

Parallelt jobber redningsselskapet med en plan for berging av båten.

Foto: Kristoffer Antonsen/Nordre

Stor drivstofflekkasje

Det er stor drivstofflekkasje på stedet.

– Hvor mye som har lekket ut vet vi ikke, men det var en lekkasje i forbindelse med grunnstøtingen og det renner litt fra båten. det renner litt fra båten, sier Paul Ola Vestre, operatør på 110-sentralen.

Båten hadde ca. 1400 liter diesel om bord. Brannvesenet i Haram og Ålesund jobber sammen med Havnevakta og en redningsskøyta DNV2 for å få lagt ut lenser og begrenset utslippet.

– Nå legger vi ut lenser rundt havaristen fra land til land. Det er en absorberende lense som flyter i sjøen og suger til seg oljen, sier Vestre.

Foto: Tipsar

Uvisst hva som skjer med båten

– Vi vet ikke så mye om skadene på båten ennå og derfor kan vi heller ikke si hvordan bergingen skal skje, eller om skøyta kan komme tilbake i drift. Det vil avhenge av hvor store skadene er på skroget blant annet, sier Lars Kristian Mosby Enger, pressevakt i Redningsselskapet.

Han tror båten kan bli liggende en god stund.

– Det kan ta tid før bergingen kan starte, men vi har fått beskjed om at fartøyet er sikret.

Hvordan påvirker grunnstøtingen beredskapen i området?

– Redningsskøytene nord og sør for Idar Ulstein har fått utvidet sitt dekningsområde, slik at beredskapen er ivaretatt, sier Enger.